**Uunga siunnersuut:**

**Umiarsuarnit silaannarmik mingutsitsineq pillugu Namminersorlutik Oqartussat nalunaarutaat**

Avatangiisit innarlitsaaliorneqarnissaannik Inatsisartut inatsisaat nr. 9, 22. november 2011-meersumi § 10, imm. 1, nr. 3 aamma 20, § 40, imm. 2, § 56, imm. 1, aamma § 66, imm. 3, aamma Imaani avatangiisit illersorneqarnissaat pillugu Inatsisartut inatsisaat nr. 15, 8. juuni 2017-imeersumi §§ 21 aamma 33, § 45, imm. 4, § 49, imm. 1, § 60 aamma § 63 aalajangerneqarput:

**Kapitali 1**

*Aallarniutitut aalajangersakkat*

*Atuuffigisaa*

**§ 1.** Umiarsuarnut Kalaallit Nunaata naalagaaffiata imaani killeqarfigisaaniittunut, Kalaallit Nunaanni umiarsualivinniittunut, aammalu imaani killeqarfigisami umiarsuarnut ikummatissatut uuliamik pilersuisunut nalunaarut manna atuuffeqarpoq.

*Nassuiaatit*

**§ 2.** Nalunaarummi matumani makku imatut paasineqassapput:

1) MARPOL-imi isumaqatigiissut: Umiarsuarnit Mingutsitsinerup Pinaveersaartinnissaa pillugu Nunat Tamalaaani Isumaqatigiissut 1973-imeersoq (MARPOL), MARPOL-imut Ileqqulersuutissat Allassimaffianni 1978-imeersumi, aamma MARPOL-imut Ileqqulersuutissat Allassimaffianni 1997-imeersumi allanngortinneqartumi.

2) Issittumi kode: Umiarsuarni Issittup Imartaani Suliaqartuusunut Nunat Tamalaani Kode 2015-imeersoq.

3) Issittup imartai: Imartat allorniusat sanimukartunit 58°00'. 0 N-imit aamma allorniusat tukimukartunit 042°00'. 0 V-imit allorniusat sanimukartunut 64°37'. 0 N-imut, allorniusat tukimukartunut 035°27'. 0 V-mut tassanngaaniillu allorniusat sanimukartunut 67°03'. 9 N-imut, allorniusat tukimukartunut 026°33'. 4 V-imut pujorsiutip titarnera aqqutigalugu, tassanngaaniillu allorniusat tukimukartunut 70°49'. 56 N-imut aamma allorniusat tukimukartunut 008°59'. 61 V-imut (Sørkapp, Jan Mayen) pujorsiutip titarnera aqqutigalugu aammalu Jan Mayen-ip kujammut sineriaatigoortumik Bjørnøya eqqaani 73°31'. 6 N-imut aamma 019°01'. 0 Ø-imut, tassanngaaniillu titarneq angisuumik ningalik aqqutigalugu allorniusat sanimukartunut 68°38'. 29 N-imut aamma allorniusat tukimukartunut 043°23'08 Ø-imut (Cap Kanin Nos) tassanngaaniillu Asiap nunavittaata avannamut sineriaatigoortumik Beringstrædet tungaanut kangimuinnaq, tassanngaaniillu Beringstrædet-miit kimmuinnaq allorniusat sanimukartunut 60° N-imut Il'pyrskiy angullugu aammalu allorniusat saminukartut avannamut 60-issaat sinerlugu kangimuinnaq Etolin-strædet angullugu ilanngullugulu, tassanngaaniillu amerikap avannarliup nunavittaata avannaani sineriakkoortumik allorniusat sanimukartunut 60° N-imut kujammuinnaq, tassanngaaniillu allorniusat sanimukartut 60° N sinerlugit kangimuinnaq allorniusat tukimukartunut 056°37'. 1 V-imut, tassanngaaniillu allorniusat sanimukartunut 58°00'. 0 N-imut, allorniusat tukimukartunut 042°00'. 0 V-imut titarnerup avannaani inissisimasut. Issittup imartai MARPOL-imi nunani tamalaani isumaqatigiissummut Ilanngussaq 1-imi nassuiarneqartut.

4) IMO: FN-ip Imarsiornermut aaqqissuussiffia.

5) Aniatitsineq: Nalunaarut manna najoqqutaralugu nakkutigineqartunik umiarsuarnit silaannarmut imaluunniit imaanut akuutissanik sunilluunniit aniatitsinerit.

6) Ikummatissatut uulia: Umiarsuarmut pilersuutigineqartutut uuliat suulluunniit, aammalu umiarsuup ingerlannissaanut, imaluunniit umiarsuup pineqartup iluani ingerlatsinermut ikummatitut atorneqartut, ilanngullugit akuiarsimasat aamma sinneruttutut ikummatissat.

7) % m/m: Oqimaassuseq malillugu procenti (oqimaassutsimut procenti).

8) % v/v: Imaqqortussuseq malillugu procenti (imaqqortussutsimut procenti).

9) Ppm: Millionikkaanut ilaasut.

10) EGC-mik immikkoortoq: Gassimik aniatitamik saliinissamut immikkoortoq.

11) SOx: Svovloxidit.

12) Aniatitsinissamik annikillisaanermut periutsit: Umiarsuarmi inissinnissaanut pisataq, atortussaq, aalajangersagaq imaluunniit sakkuut sunaluunniit, imaluunniit ingerlassaq alla malillugu allatut qinigassatut ikummatissatut uulia, imaluunniit annikitsumik svovlitalittut umiarsuarnut ikummatissanut allatut qinigaasunut piumasaqaatit malittarinissaannut periuseq, nalunaarummi matumani piumasaqaatinik aalajangersakkanik nakkutigineqarsinnaasunik, annertussusilerneqarsinnaasunik aamma isumagineqarsinnaasunik malittarinnittut.

13) Ikummatissatut uulia oqimaatsoq:

a) Uulia akuiarneqanngitsoq 900 kg/m3-inut naleqqiullugu annertunerusumi 15°C-imi kinertisimasutut imalik.

b) 900 kg/m3-inut naleqqiullugu annertunerusumi 15°C-imi uulianut akuiarneqanngitsunut naleqqiullugit uuliat allat, imaluunniit 180 mm2/s-imut naleqqiullugu annertunerusumi 50°C-imi kinematiskimik viskositeteqartut (nutsuisoqarfimmi imerpalasut kuunnissamut akiuussinnaassuseqartut).

c) Bitumeni, usserut taakkulu aniatitsineri.

14) NOx: Kvælstofoxidit.

15) NOx-kode: IMO-mit akuerisaasutut imartami motoorinit solaritortunit (dieselitortunit) nitrogenoxidinik aniatitanik nakkutilliinissamut qaqugumulluuniit atuuttussatut teknikkimut kode.

16) *N*: Motorip taaginnarlugu nalingatut kaajallannerisa qassiussusaat.

17) VOC: Aalajaatsuunngitsunik uumassusilinnit attaveqarfiit.

18) Ozoneqarfimmik arrorsaasutut akuutissat: Akuutissat pillugit Montrealimi ileqqulersuutissat allassimaffiani 1987-imeersumi allaaserisaq 1, imm. 4-mi nassuiarneqartutut akuutissat, aammalu qaqugumulluunniit atuuttussatut taassuma ilusissaani ileqqulersuutissat allassimaffianut ilanngussami A-mi, B-mi, C-mi imaluunniit E-mi nalunaarsorneqartut.

19) Sanaartornera: Piffissaq umiarsuup kujaavata inissinneqarfia, imaluunniit taamatut assingusutut sanaartornerup nalaani umiarsuup sumiiffigisaa.

20) Umiarsuaq uuliamik assartuut: Umiarsuaq usisaat, usinik imerpalasunik ikuallassinnaasunik immikkoortitaarlugit poortorsimanngitsunik assartuinissamut sanaaq imaluunniit aaqqissuussaq.

**Kapitali 2**

*SOx-imik aniatitsinerit*

*Ikummatissami svovleqassuseq*

**§ 3.** Uuliami ikummatissami svovleqassutsip 0,5 % m/m qaangersimassanngilaa.

*Imm. 2.* Imm. 1 apeqqutaatinnagu umiarsuit iluini § 4-mi eqqartorneqartutut aniatitsinermik annikillisaanermik periutsinik taakkuninnga atuisunik ikummatissatut uuliamik 0,5 % m/m-imik svovlitalimmik atuisoqarsinnaavoq.

*Imm. 3.* Ikummatissatut uuliap aamma piumasaqaatit tullinnguuttut unioqqutissanngilai:

1) Ikummatissatut uulia uuliamit akuiarneqanngitsumit akuiaanermit pisutut kulbrintit akulerussuunnerippagu naammassisaqarsinnaassusaata pitsanngortinnissaanik siunertaqarluni taamaallaat akuutissanik annikitsuaraannarnik akulerussuisoqaqqusaavoq.

2) Ikummatissatut uulia syremik uumassusilinnit pisuunngitsumik ilaqassanngilaq.

3) Ikummatissatut uulia akuutissanik, imaluunniit kemiimut tunngasutut eqqagassamik imaqaqqusaanngilaq, tamanna:

a) umiarsuup isumannaatsuutitaaneranut aarlerinartorsiortitsissappat,

b) maskiinaqarfiup naammassinnissinnaassusaanut killup tungaanut sunniuteqassappat,

c) innuttaasunut ajoqusiisinnaassappat, imaluunniit

d) ataatsimut isigalugu silaannarmik suli annermik mingutsitseqataassappat.

*SOx-imik aniatitsinernut annikillisaatitut periutsinik atuinerit*

**§ 4.** Kalaallit Nunaata naalagaaffiata imaani umiarsuit ikummatissatut uuliap atornissaanut allatut qinikkatut aniatitsinermik annikillisaatitut periutsit, § 3, imm. 1-imi piumasaqaatinik naapertuutsitsisut atorsinnaavaat.

*Imm. 2.* Imm. 1 najoqqutaralugu umiarsuit aniatitsinermik annikillisaatitut periutsinik atuisut § 3-mi piumasaqaatinik naapertuutsitsisunik umiarsuarni ikummatissanik atuinikkut annikillisaatinut taakkununnga angusarineqarsinnaasimasunut minnerpaamik assingusunik SOx-mik aniatitsinerni annikillisaatinik angusaqartuassapput. Aniatitsinermik annikillisaatitut periutsit ilanngussaq 2-mi nalunaarsugaasunik najoqqutarisassat tamakku malittarissavaat. Ilanngussaq 3-mut naapertuuttumik aniatitsinermi nalingit imminnut naligiissut aalajangerneqassapput.

*Ikummatissatut uuliamut orsersuutissamik pilersuinermut allakkiaq*

**§ 5.** Ikummatissatut uuliamik pilersuisartoq umiarsuarnut 400-t sinnerlugit bruttotonnagelinnut ikummatissatut uuliamik pilersuinermini orsersuutissamik pilersuinermut allakkiamik tunniussaqassaaq, takuuk ilanngussaq 1.

*Imm. 2.* Orsersuutissamik pilersuinermut allakkiaq ikummatissatut uuliamut pilersuutigineqartumut takussutaasinnaasumik misiliummik ilaqartinneqassaaq. Misiliut naqissuserneqassaaq, aammalu pilersuisup sinniisuanit, kiisalu umiarsuup naalagaanit, imaluunniit orsersuinermik suliap naammassinerani orsersuinermut akisussaasumit inummit atsiorneqassalluni.

*Imm. 3.* Orsersuutissamik pilersuinermut allakkiaq umiarsuup iluani sumiiffimmi, qaqugukkulluunniit nakkutilliinermi imaaliallaannaq tiguneqarsinnaasumi toqqortarineqassaaq. Taanna ikummatissatut uuliap pilersuutiginerata kingornatigut ukiuni pingasuni toqqortarineqassaaq.

*Imm. 4.* Ikummatissatut uuliamut takussutaasinnaasumik misiliut ikummatissatut uuliap nungullugu atornerata tungaanut umiarsuarmi toqqortarineqassaaq, taamaattorli pilersuinerup kingornatigut minnerpaamik qaammatini aqqaneq-marlunni.

*Imm. 5.* Orsersuutissamik pilersuinermut allakkiap assinganik ikummatissatut uuliamik pilersuisoq minnerpaamik ukiuni pingasuni toqqortaqassaaq.

*Imm. 6.* Imm. 2-mi aamma 4-mi malittarisassiat umiarsuarnut, taamaallaat Kalaallit Nunaata imaani angalasunut atuutissanngillat.

*Najoqqutassanut tunngasuunngitsumik ikummatissatut uuliamut tunngatillugu nalunaaruteqarnissamut pisussaaffeqarneq*

**§ 6.** Umiarsuup angallaviata iluani najoqqutassanut tunngasumik ikummatissatut uuliamik pisiaqarnissap pisinnaasimanngiffiani tamatuminnga umiarsuarmut akisussaasoq Kalaallit Nunaanni oqartussaasunut, soorlulusooq ajornanngippat nunami allami tikiffissatut umiarsualiviusumi oqartussaasunut nalunaarutiginnissaaq.

**Kapitali 3**

*Issittup imartaanni ikummatissatut uuliamik oqimaatsumik atuillunilu assartuinermut inerteqqutit*

**§ 7.** Ulloq 30. juuni 2024-p kingornatigut issittup imartaanni umiarsuarni ikummatissatut uuliamik oqimaatsumik atugaqarnissaq inerteqqutaavoq, taamaattorli takuuk imm. 3.

*Imm. 2.* Aamma umiarsuarmi pineqartumi uuliamik issittup imartaanni ikummatissatut atugaqarnissaq siunertarineqassappat ullup 30. juuni 2024-p kingorna umiarsuarnut ikummatissatut uuliamik oqimaatsumik assartugaqarnissaq inerteqqutaavoq, taamaattorli takuuk imm. 3.

*Imm. 3.* Umiarsuit MARPOL-imi isumaqatigiissummi Ilanngussaq I-mi, malitarisassiaq 12A-mi, imaluunniit Polarkodimi imm. II-A, kapitali 1, malittarisassiaq 1.2.1-imi ikummatissanut tankinik isumannaallisaanissamut piumasaqaatini ilaasut ulloq 30. juuni 2029-p kingornatigut imm. 1-imi aamma 2-mi inerteqqutit malittarissavaat.

*Imm. 4.* Issittup imartaanni angalaneq sioqqullugu umiarsuit siusinnerusukkut inatsisit malillugit ikummatissatut uuliamik oqimaatsumik atuisimasut imaluunniit assartugaqarsimasut tamakku kinnganerinik imaqarsinnaasunik tankinik aamma ruujorinik saliinissamut imaluunniit errortuinissamut pisussaaffeqartitaanngillat.

*Imm. 5.* Imm. 1-imi aamma 2-mi inerteqqutaasunit piffissamut killilikkamik Avatangiisinut Naalakkersuisoq immikkut akuersissuteqarsinnaavoq. Immikkut akuersissutit taamaallaat 30. juuni 2029-p tungaanut, ullorlu ilanngullugu piffissami nalunaarutigineqarsinnaapput, taamaallaat umiarsuarnut Danmarkimeersunut tunniunneqarsinnaapput, ilanngullugit umiarsuarnut Kalaallit Nunaanni angerlarsimaffilinnut, aammalu taamatut immikkut akuersissutit suliarinerinut FN-ip Imarsiornermut aaqqissuussiffiata malittarisassiai sianigissallugit.

*Imm. 6.* Imm. 5 malillugu immikkut akuersissummik nalunaaruteqartoqassappat FN-ip Imarsiornermut aaqqissuussiffia tamanna pillugu nalunaarfigineqassaaq.

*Imm. 7.* Umiarsuit isumannaallisarnerisa qulakkeernerini, imaluunniit ujaasillunilu annaassiniarnerni, imaluunniit uuliakoornermik upalungaarsimanermut atugaasuni ilaasunut imm. 1-imi aamma 2-mi inerteqqutit atuutinngillat.

**Kapitali 4**

*VOC-mik aqutsinissamut pilersaarutit*

**§ 8.** Umiarsuit uuliamik assartuutit, uuliamik akuiagaanngitsumik assartuisut tamarmik umiarsuup naalagaaffimmi nalunaarsugaaffiani eqqortumik oqartussaasumik akuerisaasumik VOC-mik aqutsinissamut pilersaarummik umiarsuarmiititaqassapput. Pilersaarutit IMO-mi isumaqatigiissummi MEPC. 185(59)3-mi piumasaqaatit naapertuutsissavaat.

*Imm. 2.* VOC-mik aqutsinissamut pilersaarut minnerpaamik:

1) usilersornermi, angalanermi usingiarnermilu VOC-mik aniatitat killilersornissaannut tunngasunik allakkatigut ingerlatsinissanik imaqassaaq,

2) tankimik saliinerup nalaani VOC-mik aniatitanik ilassutitut pinngortunik sianiginnissaaq,

3) pilersaarutip piviusunngortinnissaanut akisussaasumik inummik toqqaassaaq, aamma

4) umiarsuarni nunat tamalaani angalaartuni umiarsuup naalagaata aquttuatalu oqaatsitut atugaanni allassimassaaq, aammalu oqaatsitut atugaat tassaanngippata tuluttut, franskisut imaluunniit spaniamiutut, oqaatsit pingasut taakku arlaannut nutsigaasumik ilaqassaaq.

*Imm. 3.* Imm. 1 aamma 2 taamatuttaaq umiarsuarnut uuliamik assartuutinut gassimik assartugaqartunut atuutissaaq, usilersornermut toqqorterinermullu aaqqiissutit atorneqartut taakku umiarsuarmi metanitaqanngitsumik VOC-mik isumannaallisaanermut tunngatillugu toqqortaqarsinnaatitsissappata, imaluunniit tamatuminnga nunamut uterteqqitsisinnaassappata.

**Kapitali 5**

*NOx-imik aniatitsinernik killilersuinerit*

**§ 9.** Aalajangersakkamut matumunnga ilaasutut motoorinut dieselitortunut (solaaritortunut) motorimit NOx aniatitaq, NO2-mit oqimassusilikkatut aniatitsinertut naatsorsorneqartoq killingititatut naleqassutsinik makkuninnga qaangiissanngilaq:

1) minutsikkaani kaajallannerit 130-t sinnerlugit *N* annikinnerungaangat17,0 g/kWh.

2) minutsikkaani kaajallannerit 130-t aamma 1999-it *N* akornanniikkaangat 45,0 x *N*(-0,2) g/kWh.

3) minutsikkaani kaajallannerit 2000-iungaangata imaluunniit sinnersimappatigit 9,8 g/kWh.

**§ 10.** § 9-mi killingititatut naleqassutsinik umiarsuarni 31. decembari 1999-ip kingornatigut, taamaattorli 1. januaari 2011 sioqqullugu sananeqartuni motoorit dieselitortut ivertiterneqarsimasut malittarinnissapput.

*Imm. 2**.* Umiarsuarmi 1. januaari 2000 sioqqullugu sananeqarsimasumi motoori dieselitortoq ivertissimasaq motoorimik dieselitortumik taassuma assiginngisaanik taarserneqarsimassappat, imaluunniit umiarsuarmi motoorimik dieselitortumik ilassutaasumik ilasisoqarsimassappat motoorip dieselitortup taarsiissutaasup imaluuniit ilassutaasup § 9-mi killingititatut naleqassutsit malittarissavai, tassalu taarsiineq imaluunniit ilassuteqarneq 31. decembari 1999-ip kingornatigut, taamaattorli 1. januaari 2011-p siornatigut pisimassappat.

*Imm. 3.* Umiarsuarni 1. januaari 2000 sioqqullugu sananeqartuni motoorit dieselitortut ivertinneqarsimasut 31. decembari 1999-ip kingornatigut motoorimi dieselitortumi allannguutinik tullinnguuttut arlaannik suliaqartoqarsimassappat § 9-mi killingititatut naleqassutsit malittarissavai:

1) NOx-kodimi immikkoortumi 1.3.2-mi nassuiarneqartutut motoorimik annertuumik allannguuteqarneq.

2) Motoorip 10 %-it sinnerlugit nukittussusaanik annertusisitsineq.

*Imm. 4.* Imm. 1-3 motoorinut dieselitortunut 130 kW-it sinnerlugit nukittussuseqartunut atuupput.

*Imm. 5.* Motoorit dieselitortut 5000 kW-it sinnerlugit nukittussusillit, aammalu 90 literinik annertunerusumilluunniit cylindervolumeneqartut (nukimmik pilersitsisinnaassuseqartut), umiarsuarni 31. decembari 1989-ip kingornatigut, taamaattorli 1. januaari 2000 sioqqullugu ivertinneqarsimasut makku pissappata § 9-mi killingititatut naleqassutsit malittarissavaat:

1) motoorip ilusaanut tassungarpiaq NOx-imik annikillisaanermut periuseq akuerisaq pigineqassappat,

2) killingititatut naleqassutsit malittarinerisa annertunerpaamik ikummatissanik atuineq 2 %-inik annertusissappassuk,

3) killingititatut naleqassutsit malittarinerisa annertunerpaamik motoorip nukittussusia 1 %-imik annikillisitsissappat, aamma

4) killingititatut naleqassutsit malittarineri aningaasartuutinik naammaginanngitsunik annertussusilinnik nassataqartitsissanngippata.

**§ 11.**  Aalajangersakkamut matumunnga ilaasutut motoorinut dieselitortunut motoorimit NOx aniatitaq, NO2-mit oqimassusilikkatut aniatitsinertut naatsorsorneqartoq killingititatut naleqassutsinik makkuninnga qaangiissanngilaq:

1) minutsikkaani kaajallannerit 130-t sinnerlugit *N* annikinnerungaangat 14,4 g/kWh.

2) minutsikkaani kaajallannerit 130-t aamma 1999-it *N* akornanniikkaangat 44,0 x *N*(-0,23) g/kWh.

3) minutsikkaani kaajallannerit 2000-iungaangata imaluunniit sinnersimappatigit 7,7 g/kWh.

**§ 12.** Umiarsuarni 31. decembari 2010-p kingornatigut sananeqartuni motoorit dieselitortut ivertiterneqarsimasut § 11-mi killingititatut naleqassutsit malittarissavaat.

*Imm. 2.* Umiarsuarmi 1. januaari 2011 sioqqullugu sananeqarsimasumi motoori dieselitortoq ivertissimasaq motoorimik dieselitortumik taassuma assiginngisaanik taarserneqarsimassappat, imaluunniit umiarsuarmi motoorimik dieselitortumik ilassutaasumik ilasisoqarsimassappat motoorip dieselitortup taarsiissutaasup imaluunniit ilassutaasup § 11-mi killingititatut naleqassutsit malittarissavai, tassalu taarsiineq imaluunniit ilassuteqarneq 31. decembari 2010-p kingornatigut pisimassappat.

*Imm. 3.* Imm. 1 aamma 2 motoorinut dieselitortunut 130 kW-it sinnerlugit nukittussuseqartunut atuupput.

**§ 13.** §§ 9-12-imi piumasaqaatit apeqqutaatinnagit motoorip dieselitortup ingerlannissaa akuerisaavoq:

1) §§ 9-mi aamma 11-mi nalunaarsugaasutut killingititatut naleqassutsini minnerpaamik NOx-imik aniatitsinermik annikillisaasutut NOx-imut kode malillugu akuerisaasumik aniatitatut gassip salinnissaanut aaqqiissummik atuisoqassappat.

2) §§ 9-mi aamma 11-mi nalunaarsugaasutut killingititatut naleqassutsini minnerpaamik NOx-imik aniatitsinermik annikillisaanissaq siunertaralugu IMO-p suliarisaatut malittarisassiat akuerisat malillugit naligiissumik periutsimik allamik atuisoqassappat.

**§ 14.** §§ 9-13-imi malittarisassiat ajornartoorfinni atugaanissaannik taamaallaat naatsorsuutigineqartunut motoorinut dieselitortunut, ilanngullugit angallatini annaassiniutini motoorinut atuutinngillat.

**Kapitali 6**

*Allaffissornikkut aalajangersakkat*

*Nakkutilliineq*

**§ 15.** Nalunaarummi matumani aalajangersakkat malittarinerinik nakkutilliineq, ilanngullugit misiliutissanik tigusaqarneq aamma misissuiartorneq naalagaaffigisap imaata killeqarfianut tunngatillugu imaani avatangiisit illersorneqarnissaat pillugu Inatsisartut inatsisaanni nakkutilliinissamut malittarisassiat, aammalu nunami naalagaaffigisap killeqarfianut tunngatillugu avatangiisit innarlitsaaliorneqarnissaannik Inatsisartut inatsisaanni nakkutilliinissamut malittarisassiat malillugit suliarineqassapput.

*Imm. 2.* Umiarsuarnik nakkutilliinermi umiarsuup ingerlarnanik nalunaarsuiffia aamma orsersuutissamik pilersuinermut allakkiat misissorneqassapput. § 5-imi eqqartorneqartumik umiarsuup ikummatissaanik takussutissatut misiliutinik misissueqqaarinissamik aamma pisariaqartitsisoqartoq oqartussaasut nalilersussappassuk tamanna MARPOL-imik isumaqatigiissummi ilanngussaq VI-mi malittarisassiat malillugit pissaaq.

**§ 16.** Nalunaarummi matumani aalajangersarneqartutut ikummatissatut uuliamut piumasaqaatinik umiarsuaq malittarinnissanngippat Avatangiisinut Naalakkersuisup umiarsuarmut akisussaasumut makku piumassaqaatigisinnaavai:

1) piumasaqaatinik malittarinninniarnissamut suliarisanut aalajangiussanut tamakkununnga ataatsimut isiginniffissaq saqqummiutissagaa, aamma

2) umiarsuup angalanissaanut pilersaarut malillugu nalunaarummi matumani piumasaqaatinik piviusunngortitsisutut ikummatissatut uuliamik taassuma pisiariniarsarisimaneranut uppernarsaammik saqqummiussissasoq, aammalu tamatuma pilersaarutigisatut pissarsiarineqarsinnaanngiffiani ikummatissatut uuliamut taama ittumut allatut qinigassanik najoqqutassaqarfigisanik nassaarniarnermik misiliisoqarsimanera, aammalu nalunaarummi matumani piumasaqaatinik piviusunngortitsisunik ikummatissatut uuliap nassaariniarneranut annertuumik iliuuseqartoqaraluartoq taamatut ittumik ikummatissatut uuliamik pisiaqarnissamut periarfissaqarsimannera.

*Imm. 2.* Imm. 1-imi eqqartorneqartutut ilisimatitsissutaasukkut najoqqutassat malillugit ikummatissatut uuliamik pisiaqarnissamik periarfissaqarsimannginnermik naammaginartumik uppernarsaasoqarneranik Avatangiisinut Naalakkersuisoq isumaqassappat § 3, imm. 1-imi piumasaqaataasoq atuutissanngilaq.

*Umiarsuit unitsitaaneri*

**§ 17.**  Pissutsit nalunaarummi matumani piumasaqaatinik naapertuutsinneqalernissaasa tungaannut § 3-mi akuerineqartumut naleqqiullugu umiarsuarnik ikummatissatut uuliamik annertunerusumik svovlitaqartunik atuisunik nunat tamalaani inatsisaasut malitsigisaannik killiliissutit tamakku ilaliullugit Avatangiisinut Naalakkersuisoq unitsitsisinnaavoq.

*Imm. 2.* Umiarsuit, § 3-mi akuerineqartunut naleqqiullugit orsersuutissamik pilersuinermik allakkiaq malillugu ikummatissatut uulianik annertunerusumik svovlitalinnik atugaqartut nunat tamalaani inatsisaasut malitsigisaannik killiliissutit tamakku ilaliullugit malittarisassianut tamakkununnga malittarinnittumik pissutsit iluarsineqarnissaasa tungaannut unitsinneqarsinnaapput.

*Imm. 3.* Imm. 2 malillugu umiarsuup unitsitaasinnaanera pillugu nalilersuinermi ilaatigut pissutsit tullinnguuttut ilaatinneqarsinnaapput:

1) Nalunaarummi matumani piumasaqaatinut suliarisat isumagineqartut naapertuussinnaanerinik umiarsuarmut akisussaasoq uppernarsaateqarsinnaanersoq.

2) Umiarsuup aqqutaata iluani najoqqutassat malillugit ikummatissatut uuliap pisiariniarsimaneranik, tamatumalu pisinnaasimannginneranik umiarsuarmut akisussaasoq uppernarsaateqarsinnaanersoq, ilanngullugu umiarsuup aqqutaata iluani tamanna pissarsiarineqarsinnaanngimmat najoqqutassat malillugit ikummatissatut uuliamik pisiaqarnissap periarfissaasimannginnera pillugu umiarsuarmut akisussaasoq oqartussaasunut nalunaaruteqarsimanersoq.

**Kapitali 7**

*Pinerluttulerinermik inatsisit malillugit pineqaatissiinerit*

**§ 18.** Akileeqqusinertut ilusilimmik pineqaatissiisoqarsinnaavoq, tassunga:

1) § 3-mut akerliusumik ikummatissatut uuliamik atuisumut,

2) § 4, imm. 2-mi piumasaqaatinik malittarinninngitsunik aniatitsinermik annikillisaanermut periutsinik atuisumut,

3) orsersuutissamik pilersuinermut allakkiamik tunniussaqanngitsumut, imaluunniit allakkiami paasissutissanik eqqortuunngitsunik tunisisimut, takuuk § 5, imm. 1,

5) § 5, imm. 2 malillugu takussutaasinnaasumik misiliummik tunniussinngitsumut, imaluunniit misiliummik naqissusiinanilu atsiuinngitsumut, taamaattorli § 5, imm. 6 takuuk,

6) § 5, imm. 2-4 malillugit orsersuutissamik pilersuinermut allakkiamik, taassuma assilineranik, imaluunniit takussutissatut misiliummik toqqortaqanngitsumut, taamaattorli § 5, imm. 6 takuuk,

7) § 6 malillugu nalunaarummik tunniussaqanngitsumut,

8) § 7, imm. 1-3-nut akerliusunik ikummatissatut uulianik oqimaatsunik atuilluniluunniit assartuisumut, imaluunniit § 7, imm. 5 malillugu immikkut akuersissummi piumasaqaatinik unioqqutitsisumut,

9) § 8-mi VOC-mut aqutsinissamut pilersaarutinut piumasaqaatinik malittarinninngitsumut,

10) §§ 9-12-imi piumasaqaatinik unioqqutitsilluni NOx-imik aniatsitsisumut, imaluunniit

11) § 13-imi piumasaqaatinik malittarinninngitsunik aniatsitsinissamut annikillisaanermut periutsinik atuisumut.

*Imm. 2.* Naalagaaffigisami imaani killeqarfimmi unioqqutitsinernut pisunut akiligassaq annertusineqarsinnaavoq unioqqutitsineq piaaraluni imaluunniit annertuumik mianersugaalliorluni pisimappat, aammalu unioqqutitsisoqarnikkut:

1) avatangiisit ajoquserneqarsimappata, imaluunniit taamatut pisoqarnissaanut aarleqqutaasumik saqqummersitsisoqarsimassappat, imaluunniit

2) pineqartumut namminermut allanulluunniit, ilanngullugit sipaaruteqarnikkut aningaasatigut iluaqutissamik pissarsisoqarsimassappat imaluunniit pissarsiniartoqarsimassappat.

*Imm. 3.* Pinerluttulerinermut inatsimmi kapitali 5 malillugu ingerlatseqatigiiffinnut il.il. (inatsisitigut inuttut naatsorsuussanut) pinerluttulerinermi inatsisitigut akisussaaffiliisoqarsinnaavoq.

*Imm. 4.* Pinerluttulerinermut inatsimmi malittarisassiat malillugit arsaarinnittoqarsinnaavoq.

*Imm. 5.* Akiliisitsissutit aamma arsaarinninnerit Nunatta Karsianut tussapput.

*Atuutilerfia*

**§ 19.** Nalunaarut ulloq XX. XX 2022-mi atuutilerpoq.

*Namminersorlutik Oqartussat, ulloq xx. xxx 2022*

**Kalistat Lund**

Nunalerinermut, Imminut Pilersornermut, Nukissiutinut Avatangiisinullu Naalakkersuisoq

/ Mette Skarregaard Pedersen